Un apontament di no pierdi par cui che al è in Friûl. Sabide ai 9 di Lui a Bagnarie e torne Viva Onde Furlane.
La manifestazion, che zaromai di un pôcs di agns e je deventade un apontament classic de stagjon, e je une biele fieste di musiche, di ideis e di creativitât, une ocasion speciâl di incuintri tra la “radio libare dai furlans” e la sô int e une oportunitât concrete par judâ la emitente, che a tacâ dal 1980 e à une funzion cuotidiane di servizi public di informazion e di promozion di culturâl.
Compagn dal an passât, Viva Onde Furlane si davuelç alì dal Parc ‘ex Tiro a volo’, cun grups dal vîf, musiche par balâ e mangjâ e bevi di chel bon.
A sunaran i Brût & Madone (un non, une garanzie!) che a tornin a dâsi dongje pe ocasion, cun chê di jemplâ il Parc ‘ex Tiro a volo’ cu la lôr misture potente e ruspiose di metal pesant e storiis di cuotidianitât lizere e «ignorante». A saran ancje i Trabeat, band di Glemone che e met dongje cun snait cjançons melodichis e adrenalinichis, là che si incrosin lis lidrîs rock blues, il tîr e la ande punk rock e tescj par furlan sclets e direts.
Par judâ Onde Furlane e sarà ancje une des bands talianis plui preseadis di chescj ultins agns, ven a dî i primitîfs, tribâi e erotics e visionaris Universal Sex Arena, formazion in balance tra glam, garage e surf rock’n’roll che e fâs part de etichete La Tempesta, vuidade dai innomenâts Tre Allegri Ragazzi Morti di Pordenon. Cun di plui si podarà viodi e scoltâ il supergrup furlan-triestin Maistah Aphrica, che al prodûs une misture policromatiche e scalembre di ritmis e di suns afrobeat e freejazz.
Dongje de musiche “live” a saran ancje lis selezions di reggae, di ragga e di dub, dutis di balâ, proponudis dai djs dal Warrior Charge Soundsystem, coletîf che su lis frecuencis de “radio libare dai furlans” (sui 90 Mhz te plui part dal Friûl, sui 90.2 Mhz in Cjargne e su internet ae direzion www.ondefurlane.eu) e cure la trasmission dal miercus di gnot dal titul Stîl Salvadi.
Viva Onde Furlane si conferme ancje chest an tant che une vetrine de ativitât de emitente, de sô societât editore – la cooperative Informazione Friulana – e di dut chel mont che al partecipe ae azion cuotidiane di produzion di informazion e di culture metude adun de “radio libare dai furlans”. La manifestazion e je ancje une vetrine dal teritori e dai siei prodots tipics, cuntune ufierte cualificade di mangjâ e bevi di chel bon a km zero: par fâ gjoldi il cûr, il cerviel e lis orelis, ma ancje la bocje e dut il cuarp.
Viva Onde Furlane e je inmaneade de associazion Lenghis dal Drâc – Amîs di Onde Furlane, che e je nassude propit cun chê di produsi culture e agregazion e di creâ ocasions par sapontâ ancje in tiermins economics la ativitât de radio, cu la colaborazion di diviers sogjents e entitâts, a tacâ de associazion sportive dilettantistiche Parco ex Tiro a volo.
Un apontament di no pierdi, ancje par dâ une man a Onde Furlane a mantignisi vive e vivarose, te sô funzion di cussience critiche, di motôr identitari e di pont di riferiment culturâl libar e indipendent.
Par altris informazions: www.ondefurlane.eu.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn